Alarmcentralen modtog fredag morgen kort før klokken ni et telefonopkald fra en norsk mand, der fortalte, at han havde stukket en kvinde i brystet, og at han nu stod ved siden af kvinden. Telefonpersonalet holdt samtalen med manden i gang, mens betjente fra Nordjyllands Politi kørte frem til Aars Camping i Himmerland, hvor manden ringede fra. Men da Nordjyllands Politi nåede frem til stedet, blev betjentene mødt af en meget beruset mand, og der var ikke umiddelbart en kvinde i nærheden af manden. - Mine kollegaer har ledt på stedet, men vi hælder til at det er en falsk anmeldelse. Der er ikke noget, der tyder på, at der er foregået noget kriminelt på stedet, siger vagtchef ved Nordjyllands Politi, Frank Liltorp. Politiet har fredag formiddag afsøgt området, men den 51-årige nordmand er nu bragt til detentionen i Aalborg, hvor han skal afhøres, når han er afruset. Vagtchef Frank Liltorp forventer, at man snart kan lukke sagen. - Vi er ved at lukke de sidste led bag os. Men det ligner en sigtelse for falsk anmeldelse, siger vagtchefen.
En 51-årig norsk mand er mistænkt for at have indgivet en falsk anmeldelse om et drab.